राम कथा सुनने से तनाव से मिलती है निजात
फुसरो | फुसरोनप क्षेत्र के करगली गेट दुर्गा मंदिर के प्रांगण में 25 फरवरी से चल रहे नौ दिवसीय श्री श्री रामचरित मानस महायज्ञ के सातवें दिन भी सैकड़ों श्रद्धालुओं की भीड़ परिक्रमा और पूजा-अर्चना के लिए उमड़ी। यहां रोजाना सुबह श्रद्धालु पहुंचकर अपने परिवार और क्षेत्र की सुख-शांति के लिए परिक्रमा पूजा कर भगवान से प्रार्थना कर रहे हैं। महायज्ञ से करगली सहित पूरा आसपास का क्षेत्र में भक्तिमय वातावरण हो गया है। रात में प्रवचन के दौरान मानस मर्मज्ञ संत श्री स्वामी राम बिहारी शरण, दिनेश कुमार मिश्र, सदानंद मिश्र ने कहा कि हरि की प्राप्ति रामकथा से ही मिल सकती है। उन्होंने कहा कि राम जी हमारे साथ हैं तो जीवन का कोई भी काम बिगड़ नहीं सकता है। उन्होंने सामाजिक जीवन पर प्रकाश डालते हुए कहा कि विकास करने की होड़ में लोग मानसीक शारीरिक थकावट से ग्रसित हो रहे हैं। इसमें विश्राम की भी अति आवश्यकता है। इसमें एक मात्र उपाय राम कथा का श्रवण करें, इससे मानसीक शारीरिक तनाव से निजात मिलेगी। महायज्ञ सफल बनाने में प्रमोद सिंह, मनोज सिंह, सुशील सिंह, वीरेंद्र आदि लगे हुए हैं।
hin_Deva hin_Deva